Suvestinė redakcija nuo 2023-01-01

Įsakymas paskelbtas: Žin. 2004, Nr. 184-6827, i. k. 1042055ISAK00VA-189

Nauja redakcija nuo 2018-01-01:

Nr. VA-96, 2017-11-14, paskelbta TAR 2017-11-15, i. k. 2017-18057

VALSTYBINĖS MOKESČIŲ INSPEKCIJOS

PRIE LIETUVOS RESPUBLIKOS FINANSŲ MINISTERIJOS

VIRŠININKAS

ĮSAKYMAS

DĖL JURIDINIO ASMENS REGISTRAVIMO MOKESČIŲ MOKĖTOJŲ REGISTRE DUOMENŲ PAKEITIMO TAISYKLIŲ PATVIRTINIMO

2004 m. gruodžio 15 d. Nr. VA-189

Vilnius

Vadovaudamasis Mokesčių mokėtojų registro nuostatais, patvirtintais Lietuvos Respublikos Vyriausybės 2000 m. rugsėjo 6 d. nutarimu Nr. 1059 „Dėl Mokesčių mokėtojų registro įsteigimo ir jo nuostatų patvirtinimo“, Valstybinės mokesčių inspekcijos prie Lietuvos Respublikos finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 „Dėl Valstybinės mokesčių inspekcijos prie Lietuvos Respublikos finansų ministerijos nuostatų patvirtinimo“, 18.11 papunkčiu ir siekdamas užtikrinti teisingą mokesčių mokėtojų registravimo Mokesčių mokėtojų registre duomenų pakeitimą,

tvirtinu pridedamas:

1. Juridinio asmens registravimo Mokesčių mokėtojų registre duomenų pakeitimo taisykles;

2. Juridinio asmens pranešimo apie jo duomenų pakeitimą Mokesčių mokėtojų registre FR0791 formą;

3. Juridinio asmens struktūrinio padalinio duomenų pakeitimo FR0791A formą;

4. Biudžetinių įstaigų, kurių buhalterinė apskaita tvarkoma centralizuotai, duomenų pakeitimo FR0791B formą;

5. Pranešimo apie nustatytus pasikeitusius mokesčių mokėtojo registravimo Mokesčių mokėtojų registre duomenis REG804 formą;

6. Atsakymo į pranešimą REG805 formą.

VIRŠININKĖ	VIOLETA LATVIENĖ

PATVIRTINTA

Valstybinės mokesčių inspekcijos prie

Lietuvos Respublikos finansų ministerijos

viršininko 2004 m. gruodžio 15 d. įsakymu

Nr. VA-189

(Valstybinės mokesčių inspekcijos prie Lietuvos

Respublikos finansų ministerijos viršininko

2017 m. lapkričio 14 d. įsakymo Nr. VA-96 redakcija)

JURIDINIO ASMENS REGISTRAVIMO MOKESČIŲ MOKĖTOJŲ REGISTRE DUOMENŲ PAKEITIMO TAISYKLĖS

I SKYRIUS

BENDROSIOS NUOSTATOS

1. Juridinio asmens registravimo Mokesčių mokėtojų registre duomenų pakeitimo taisyklės (toliau – taisyklės) nustato pagal Juridinių asmenų registro (toliau – JAR) pateiktus duomenis Mokesčių mokėtojų registre (toliau – Registras) įregistruotų Lietuvos Respublikos juridinių asmenų, užsienio juridinių asmenų ir kitų organizacijų filialų ir atstovybių, kuriems pagal mokesčio įstatymą yra numatyta prievolė mokėti mokestį (toliau – mokesčių mokėtojas), teikiamų Juridinio asmens pranešimo apie jo duomenų pakeitimo Mokesčių mokėtojų registre FR0791 formų (toliau – FR0791 forma), Juridinio asmens struktūrinio padalinio duomenų pakeitimo FR0791A formų (toliau – FR0791A forma) ir Biudžetinių įstaigų, kurių buhalterinė apskaita tvarkoma centralizuotai, duomenų pakeitimo FR0791B formų (toliau – FR0791B forma) (toliau visos kartu vadinamos – Formos) užpildymo ir pateikimo Valstybinei mokesčių inspekcijai (toliau – VMI) tvarką.

Taisyklės reglamentuoja mokesčių mokėtojo registravimo Registre duomenų (toliau – Registro duomenys) pakeitimo mokesčių mokėtojo ir VMI iniciatyva tvarką.

2. Taisyklės parengtos, vadovaujantis Lietuvos Respublikos mokesčių administravimo įstatymu (toliau – MAĮ), Lietuvos Respublikos valstybės informacinių išteklių valdymo įstatymu (toliau – VIIVĮ), Mokesčių mokėtojų registro nuostatais, patvirtintais Lietuvos Respublikos Vyriausybės 2000 m. rugsėjo 6 d. nutarimu Nr. 1059 „Dėl Mokesčių mokėtojų registro įsteigimo ir jo nuostatų patvirtinimo“(toliau – Registro nuostatai), Juridinių asmenų registro nuostatais, patvirtintais Lietuvos Respublikos Vyriausybės 2003 m. lapkričio 12 d. nutarimu Nr. 1407 „Dėl Juridinių asmenų registro nuostatų patvirtinimo“ (toliau – JAR nuostatai), ir kitais teisės aktais.

3. Šiose taisyklėse vartojamos sąvokos suprantamos taip, kaip jos apibrėžtos VIIVĮ, MAĮ, Registro nuostatuose ir kituose teisės aktuose ar atskiruose šių taisyklių punktuose.

4. Šiomis taisyklėmis turi vadovautis mokesčių mokėtojas, kai Formas teikia Registro duomenų, nurodytų šių taisyklių 5 punkte, pakeitimui įregistruoti, ir VMI valstybės tarnautojai ir darbuotojai, dirbantys pagal darbo sutartį ir gaunantys darbo užmokestį iš Lietuvos Respublikos valstybės biudžeto (toliau – darbuotojai).

II SKYRIUS

FORMŲ UŽPILDYMAS IR TEIKIMAS

5. Mokesčių mokėtojas VMI privalo pateikti Formas, kai pasikeičia tokie jo Registro duomenys:

5.1. elektroninių ryšių rekvizitai;

5.2. adresas korespondencijai gauti;

5.3. pagrindinės vykdomos veiklos rūšies kodai;

5.4. apskaitą tvarkančio ir / ar jo įgalioto asmens ir / ar mokesčių mokėtojo valdymo organo, kurio duomenys įregistruoti JAR, pavyzdžiui, vadovo, bankrutuojančios ar restruktūrizuojamos įmonės administratoriaus, likvidatoriaus (toliau – valdymo organas), įgalioto asmens duomenys;

5.5. struktūrinių padalinių duomenys;

5.6. valstybės ir savivaldybių biudžetinių įstaigų (toliau – biudžetinės įstaigos), kurių buhalterinė apskaita tvarkoma centralizuotai, duomenys.

6. Duomenys apie mokesčių mokėtojo akcizais apmokestinamų prekių sandėlį ir / ar JAR įregistruotą struktūrinį padalinį, kurį mokesčių mokėtojas įregistravo ar išregistravo Lietuvos Respublikos akcizų įstatymo ir / ar JAR nuostatų nustatyta tvarka, į Registrą yra įrašomi automatiškai pagal Akcizų informacinėje sistemoje ir / ar JAR esančius duomenis per 3 darbo dienas nuo sandėlio, struktūrinio padalinio įregistravimo ar išregistravimo dienos.

Duomenis apie pridėtinės vertės mokesčio lengvatų sandėlį (toliau – PVM lengvatų sandėlis), dėl kurio, vadovaujantis Sprendimo steigti pridėtinės vertės mokesčio lengvatų sandėlį priėmimo ir panaikinimo taisyklių, patvirtintų Valstybinės mokesčių inspekcijos prie Lietuvos Respublikos finansų ministerijos viršininko 2004 m. balandžio 9 d. įsakymu Nr. VA-49 „Dėl Sprendimo steigti pridėtinės vertės mokesčio lengvatų sandėlį“, nuostatomis, priimtas VMI sprendimas steigti ar panaikinti pridėtinės vertės mokesčio lengvatų sandėlį (toliau – Sprendimas), į Registrą įrašo VMI per 3 darbo dienas po Sprendimo priėmimo.

Registre įregistruoto akcizais apmokestinamų prekių sandėlio ir / ar PVM lengvatų sandėlio, ir / ar struktūrinio padalinio duomenys skelbiami e. VMI portalo autorizuotų elektroninių paslaugų srityje Mano VMI (toliau – Mano VMI) kartu su kitais mokesčių mokėtojo registravimo Registre duomenimis.

7. Šių Taisyklių nustatyta tvarka užpildytas Formas mokesčių mokėtojas turi pateikti elektroniniu būdu per Mano VMI, vadovaudamasis Valstybinės mokesčių inspekcijos portalo e. VMI autorizuotų elektroninių paslaugų srities Mano VMI naudojimo taisyklėmis, patvirtintomis Valstybinės mokesčių inspekcijos prie Lietuvos Respublikos finansų ministerijos 2012 m. spalio 3 d. įsakymu Nr. VA-91 „Dėl Valstybinės mokesčių inspekcijos portalo e. VMI autorizuotų elektroninių paslaugų srities Mano VMI naudojimo taisyklių patvirtinimo“, per 5 darbo dienas po Registro duomenų, nurodytų šių taisyklių 5 punkte, pasikeitimo ar neteisingo įregistravimo Registre nustatymo dienos.

Mokesčių mokėtojai, kurie pradeda platformos operatoriaus veiklą, per 5 darbo dienas nuo veiklos vykdymo pradžios (o jei veikla pradedama 2023 m. sausio mėnesį, per 5 darbo dienas nuo 2023 m. vasario 1 d.) ir mokesčių mokėtojai, kurie platformos operatorius veiklą pradėjo iki 2023 m. ir ją tęsia 2023 m., per 5 darbo dienas nuo 2023 m. vasario 1 d. privalo užpildyti ir elektroniniu būdu per Mano VMI pateikti FR0791A formą.

Punkto pakeitimai:

Nr. VA-98, 2022-12-27, paskelbta TAR 2022-12-28, i. k. 2022-27050

8. Formose Registro duomenų pakeitimo atvejais privaloma užpildyti:

8.1. 1 laukelyje „Mokesčių mokėtojo identifikacinis numeris (kodas)“ įrašomas mokesčių mokėtojo identifikacinis numeris (kodas), kuris atitinka JAR įregistruotą juridinio asmens ar užsienio juridinio asmens, ar kitos organizacijos filialo ar atstovybės kodą;

8.2. 2 laukelyje „Mokesčių mokėtojo pavadinimas“ įrašomas JAR įregistruotas mokesčių mokėtojo pavadinimas. Kai pavadinimas į laukelį netelpa, pvz.: Uždarosios akcinės bendrovės „XXX“ ir partnerių komanditinė ūkinė bendrija „YYY“ ar X universiteto Y fakulteto visuomenės švietimo instituto „XY“ draugija, galima įrašyti suprantamą mokesčių mokėtojo pavadinimo sutrumpinimą, pvz.: UAB „XXX“ ir partnerių KŪB „YYY“ ar XU VŠI „XY“ draugija;

8.3. 3 laukelyje „Užpildymo data“ įrašoma Formų užpildymo data (metai, mėnuo, diena), 4 laukelyje „Registracijos Nr.“ – Formų registravimo numeris pagal mokesčių mokėtojo nusistatytą dokumentų registravimo tvarką;

8.4. laukeliuose „Įrašo tipas*“ įrašomas įrašo tipas:

N (naujas) – kai įrašomi nauji mokesčių mokėtojo duomenys,

K (keičiamas) – kai keičiami mokesčių mokėtojo duomenys,

L (likviduojamas) – kai likviduojami nebegaliojantys mokesčių mokėtojo duomenys;

8.5. laukelyje „Duomenų pakeitimo data“ įrašoma keičiamų duomenų įsigaliojimo data.

9. FR0791 ir / ar FR0791A formų adreso laukeliuose adreso sudedamosios dalys Lietuvos Respublikoje rašomos, vadovaujantis Adresų formavimo taisyklių, patvirtintų Lietuvos Respublikos Vyriausybės 2002 m. gruodžio 23 d. nutarimu Nr. 2092 „Dėl Adresų formavimo taisyklių patvirtinimo“, nustatyta tvarka. Laukeliuose „Savivaldybės kodas“ ir „Pašto kodas“ įrašomi adreso Lietuvos Respublikoje savivaldybės ir pašto kodai.

Laukelyje „Adresas užsienio valstybėje“, nurodant užsienio valstybėje esantį adresą, laukelyje „Užsienio valstybės kodas“ nurodomas ir užsienio valstybės kodas.

Adreso Lietuvos Respublikoje savivaldybės kodai, pašto kodai ir užsienio valstybės kodai skelbiami Mano VMI arba informacija teikiama VMI.

10. FR0791 ir / ar FR0791A formose, teikiant duomenis užsienio asmens, kuriam pagal Mokesčių mokėtojo, kuriam nesuteikiamas juridinio asmens registro kodas, Lietuvos Respublikos gyventojų registro kodas, identifikacinio numerio priskyrimo ir taikymo taisykles, patvirtintas Valstybinės mokesčių inspekcijos prie Lietuvos Respublikos finansų ministerijos viršininko 2004 m. gegužės 17 d. įsakymu Nr. VA-95 „Dėl Mokesčių mokėtojo, kuriam nesuteikiamas juridinio asmens registro kodas, Lietuvos Respublikos gyventojų registro kodas, identifikacinio numerio priskyrimo ir taikymo taisyklių patvirtinimo“ (toliau – Identifikacinio numerio priskyrimo taisyklės), nėra suteiktas identifikacinis numeris (kodas), laukeliuose „Asmens kodas užsienio valstybėje“, „Užsienio valstybės kodas“ ir / arba „Gimimo data“ įrašomi užsienio asmens identifikacinis kodas užsienio valstybėje ir tos užsienio valstybės kodas ir / ar užsienio asmens gimimo data. Registre registruodama Registro duomenų pakeitimą, tokiam užsienio asmeniui VMI suteikia identifikacinį numerį (kodą), kuris vėliau bus įrašomas kaip to užsienio asmens identifikacinis numeris (kodas) mokesčių mokėtojo VMI teikiamų dokumentų atitinkamuose laukeliuose.

11. VMI, gavusi mokesčių mokėtojo užpildytas Formas, patikrina Formose nurodytų Registro duomenų teisingumą. Jeigu pateiktose Formose Registro duomenys įrašyti teisingai, VMI per 3 darbo dienas nuo Formų gavimo keičiamus Registro duomenis įrašo į Registrą.

12. Jeigu pateiktose Formose keičiami Registro duomenys įrašyti neteisingai, VMI, vadovaudamasi MAĮ 164 straipsniu, per 3 darbo dienas nuo Formų gavimo dienos praneša mokesčių mokėtojui, kad jis per 5 darbo dienas patikslintų keičiamus Registro duomenis ar papildomai pateiktų šių duomenų tikrumą patvirtinančius dokumentus.

III SKYRIUS

FR0791 FORMOS UŽPILDYMAS

13. FR0791 formos 5 dalies „Elektroninių ryšių rekvizitai“ 5.3 ir 5.6 laukeliuose „Telefonas“ įrašomi telefono numeriai (arba vienas numeris). Telefono numerio reikšmė turi būti be tarpų, sudaryta tik iš skaitmenų, kurie turi prasidėti tarptautiniu prefikso simboliu „+“ ir šalies kodu (pvz., + 370XXXXXXXX) arba nacionaliniu prefiksu ir geografinio numerio paskirties kodu (pvz., 85XXXXXXX, 8687XXXXX). 5.9 laukelyje „Elektroninio pašto adresas“ – elektroninio pašto adresas, 5.12 laukelyje „Interneto svetainės adresas“ – mokesčių mokėtojo interneto svetainės adresas (jei mokesčių mokėtojas juos turi). Elektroninio pašto adreso struktūra skirstoma į tris dalis, kurios turi būti be tarpų:

13.1. pirma dalis – iki simbolio „@“: galima naudoti lotyniškus raidinius simbolius tiek didžiosiomis, tiek mažosiomis raidėmis. Galimos skaičių kombinacijos nuo 0 iki 9. Taip pat galimi simboliai: „.“, „-“, „_“, „+“;

13.2. antra – nuo simbolio „@“ iki „.“: galimos visos lotyniškos raidės (didžiosios, mažosios) bei visi skaičiai nuo 0 iki 9;

13.3. trečia dalis po simbolio „.“: galimos visos lotyniškos raidės (didžiosios, mažosios), mažiausia kombinacija yra dvi raidės, o didžiausia kombinacija yra 4 raidės.

Registre galiojančiais mokesčių mokėtojo elektroninių ryšių rekvizitais turi būti nurodyti ne daugiau kaip du telefono numeriai ir vienas elektroninio pašto adresas.

Šių duomenų mokesčių mokėtojas teikti neprivalo, jei mokesčių mokėtojas teisės aktų nustatyta tvarka JAR yra nurodęs naujausius elektroninių ryšių rekvizitus.

Punkto pakeitimai:

Nr. VA-98, 2022-12-27, paskelbta TAR 2022-12-28, i. k. 2022-27050

14. FR0791 formos 6 dalyje „Adresas korespondencijai gauti“ nurodomas adresas korespondencijai gauti, kuriuo mokesčių mokėtojas pageidauja gauti VMI siunčiamus dokumentus, jei jis nesutampa su mokesčių mokėtojo buveinės adresu arba biuro (kontoros) adresu (jei mokesčių mokėtojas Registre yra nurodęs tokį struktūrinį padalinį).

Teikiant Lietuvos Respublikoje ar užsienio valstybėje esančio korespondentinio adreso duomenis, 6.3–6.12 ar 6.17–6.18 laukeliai užpildomi pagal šių taisyklių 9 punkto nuostatas.

6.13–6.16 laukeliuose pašto dėžutės adresą reikia rašyti taip: pašto dėžutės numeris, pašto pavadinimas, pašto kodas ir miesto (savivaldybės) pavadinimas, pavyzdžiui, 1200, 23-iasis paštas, 52002 Kaunas.

Registre turi būti nurodomas ne daugiau kaip vienas galiojantis adresas korespondencijai gauti.

Pavyzdys

Mokesčių mokėtojas (individuali įmonė) pakeitė adresą korespondencijai gauti iš mokesčių mokėtojo individualios įmonės savininko gyvenamosios vietos adreso į pašto dėžutę. Norėdamas įregistruoti registravimo Registre duomenų pakeitimą, mokesčių mokėtojas pateikia FR0791 formą ir joje užpildo: 1 laukelį „Mokesčių mokėtojo identifikacinis numeris (kodas)“, 2 laukelį „Mokesčių mokėtojo pavadinimas“, 3 laukelį „Užpildymo data“ ir 4 laukelyje „Registracijos Nr.“ įrašo registracijos numerį pagal mokesčių mokėtojo nustatytą dokumentų registravimo tvarką. FR0791 formos 6 dalies „Adresas korespondencijai gauti“ 6.1 laukelyje „Įrašo tipas*“ mokesčių mokėtojas nurodo įrašo tipą „K“, 6.2 laukelyje „Duomenų pakeitimo data“ – keičiamo korespondentinio adreso įsigaliojimo datą, o 6.13–6.16 laukeliuose – pašto dėžutės adresą, kuriuo bus siunčiama VMI mokesčių mokėtojui adresuojama korespondencija.

Punkto pakeitimai:

Nr. VA-98, 2022-12-27, paskelbta TAR 2022-12-28, i. k. 2022-27050

15. FR0791 formos 7 dalyje „Pagrindinė vykdomos veiklos rūšis“ įrašomas mokesčių mokėtojo vykdomos vienos pagrindinės veiklos (toliau – veikla) rūšies kodas: klasė ir poklasis (6 skaitmenys) pagal Ekonominės veiklos rūšių klasifikatorių (EVRK 2 red.), patvirtintą Statistikos departamento prie Lietuvos Respublikos Vyriausybės generalinio direktoriaus 2007 m. spalio 31 d. įsakymu Nr. DĮ-226 „Dėl Ekonominės veiklos rūšių klasifikatoriaus patvirtinimo“. Jei poklasio nėra, kaip paskutiniai EVRK 2 red. veiklos kodo skaitmenys įrašomi nuliai.

FR0791 formos 7 dalyje „Kitos veiklos rūšys“ gali būti įrašomi mokesčių mokėtojo vykdomų kitų veiklos rūšių kodai (vienas arba ne daugiau kaip du kodai, kuriuos sudaro ne mažiau kaip šeši skaitmenys) pagal EVRK 2 red.

EVRK 2 red. yra paskelbta Statistikos departamento prie Lietuvos Respublikos Vyriausybės interneto svetainėje (adresu www.stat.gov.lt).

Punkto pakeitimai:

Nr. VA-77, 2019-10-28, paskelbta TAR 2019-10-28, i. k. 2019-17044

16. FR0791 formos 8 dalies „Asmenų duomenys“ užpildymo tvarka:

16.1. vienas ar keli iš langelių 8.1 „Apskaitą tvarkantis asmuo“, 8.2 „Apskaitą tvarkančio įgaliotas asmuo“, 8.3 „Valdymo organo įgaliotas asmuo“, atsižvelgiant į tai, kokio asmens duomenys teikiami Registro duomenų pakeitimams registruoti, turi būti pažymėtas „X“ ženklu;

16.2. 8.3 laukelyje „Valdymo organo įgaliotas asmuo“ ir 8.11 laukelyje „Įgaliotam asmeniui suteikto įgaliojimo terminas nuo iki“ duomenys teikiami tuo atveju, kai įgaliojimas suteikia įgaliotam asmeniui valdymo organo vardu veikti ilgalaikiuose santykiuose su VMI. Tuo atveju, kai įgaliojimas išduotas konkrečiai kalendorinei datai ar įvykiui, tai Registro duomenų pakeitimas dėl valdymo organo įgalioto asmens neteikiamas.

Valdymo organo įgalioto asmens duomenys Registre galioja pagal nurodytą įgaliojimo terminą, todėl, nesant šių duomenų pakeitimų, papildomai FR0791 forma neteikiama.

Kai pagal JAR esančius duomenis mokesčių mokėtojo valdymo organas – juridinis asmuo, tai į Registrą pagal JAR duomenis automatiškai, kaip mokesčių mokėtojo valdymo organo įgaliotas asmuo, yra įrašomas to juridinio asmens valdymo organas, kurio duomenys gali būti tikslinami mokesčių mokėtojui pateikiant FR0791 formą.

16.3. 8.6 laukelyje „Identifikacinis numeris (kodas)“ įrašomas asmens identifikacinis numeris (kodas) ir 8.7 laukelyje „Vardas, pavardė arba pavadinimas“ – asmens vardas, pavardė arba juridinio asmens pavadinimas;

16.4. teikiant naujai į Registrą registruojamo užsienio asmens duomenis, 8.8 laukelis „Asmens kodas užsienio valstybėje“, 8.9 laukelis „Užsienio valstybės kodas“ ir / ar 8.10 laukelis „Gimimo data“ užpildomi pagal šių taisyklių 10 punkto nuostatas.

Pavyzdys

Pasikeitė mokesčių mokėtojo apskaitą tvarkančio asmens duomenys: iš darbo atleidus mokesčių mokėtojo buhalterį, sutartis dėl mokesčių mokėtojo apskaitos tvarkymo pasirašyta su apskaitos paslaugas teikiančiu juridiniu asmeniu. Norėdamas įregistruoti Registro duomenų pakeitimą, mokesčių mokėtojas pateikia FR0791 formą ir joje užpildo: 1 laukelį „Mokesčių mokėtojo identifikacinis numeris (kodas)“, 2 laukelį „Mokesčių mokėtojo pavadinimas“, 3 laukelį „Užpildymo data“ bei 4 laukelyje „Registracijos Nr.“ įrašo registracijos numerį pagal mokesčių mokėtojo nustatytą dokumentų registravimo tvarką. Viename iš FR0791 formos 8 dalies „Asmenų duomenys“ blokų mokesčių mokėtojas „X“ ženklu pažymi 8.1 laukelį „Apskaitą tvarkantis asmuo“, 8.4 laukelyje „Įrašo tipas*“ nurodo įrašo tipą „L“ ir 8.5 laukelyje „Duomenų pakeitimo data“ – apskaitą tvarkiusio asmens atleidimo datą. 8.6 laukelyje „Identifikacinis numeris (kodas)“ ir 8.7 laukelyje „Vardas, pavardė arba pavadinimas“ nurodo atleidžiamo asmens identifikacinį numerį (kodą) ir vardą, pavardę. Antrame iš FR0791 formos 8 dalies „Asmenų duomenys“ blokų mokesčių mokėtojas „X“ ženklu pažymi 8.1 laukelį „Apskaitą tvarkantis asmuo“, 8.4 laukelyje „Įrašo tipas*“ nurodo įrašo tipą „N“ ir 8.5 laukelyje „Duomenų pakeitimo data“ – naujai registruojamų apskaitą tvarkančio juridinio asmens duomenų įsigaliojimo datą. 8.6 laukelyje „Identifikacinis numeris (kodas)“ ir 8.7 laukelyje „Vardas, pavardė arba pavadinimas“ nurodo apskaitos paslaugas teikiančio juridinio asmens identifikacinį numerį (kodą) ir pavadinimą. Trečiame iš FR0791 formos 8 dalies „Asmenų duomenys“ blokų mokesčių mokėtojas „X“ ženklu pažymi 8.2 laukelį „Apskaitą tvarkančio įgaliotas asmuo“, 8.4 laukelyje „Įrašo tipas*“ nurodo įrašo tipą „N“ ir 8.5 laukelyje „Duomenų pakeitimo data“ – naujai registruojamų apskaitą tvarkančio įgalioto asmens duomenų įsigaliojimo datą, o 8.6 laukelyje „Identifikacinis numeris (kodas)“ ir 8.7 laukelyje „Vardas, pavardė arba pavadinimas“ – to asmens identifikacinį numerį (kodą) ir vardą, pavardę.

Papunkčio pakeitimai:

Nr. VA-98, 2022-12-27, paskelbta TAR 2022-12-28, i. k. 2022-27050

IV SKYRIUS

FR0791A FORMOS UŽPILDYMAS

17. 5 dalies „Struktūrinio padalinio tipas, adresas“ užpildymo tvarka:

17.1. 5.3 laukelyje „Padalinio numeris“ įrašomas mokesčių mokėtojo struktūrinio padalinio eilės numeris didėjančia tvarka pagal Registre registruojamus struktūrinius padalinius;

17.2. 5.4 laukelyje „Padalinio tipas**“ įrašomas struktūrinio padalinio tipo kodas iš FR0791A formos apačioje pateikto struktūrinių padalinių tipų klasifikatoriaus:

11 – filialas, kurio buveinė yra užsienio valstybėje ir kuris įregistruotas užsienio valstybėje pagal tos valstybės teisės aktus,

12 – atstovybė, kurios buveinė yra užsienio valstybėje ir kuri įregistruota užsienio valstybėje pagal tos valstybės teisės aktus,

13 – gamybinė patalpa – gamybai skirta patalpa, pvz.: gamykla, dirbtuvės, produkcijos perdirbimo įmonė, kalvė, skerdykla ir pan.,

14 – prekybos vieta – vieta, susijusi su prekių pirkimo ir pardavimo procedūromis, taip pat prekyba kioskuose ir nuo laikinų prekystalių,

15 – sandėlis – patalpa, kuri pagal savo tiesioginę paskirtį naudojama materialinėms vertybėms sandėliuoti (saugykla, bendro naudojimo sandėlis, specialus sandėlis ir kiti objektai, naudojami materialinėms vertybėms laikyti ir saugoti),

16 – biuras (kontora) – patalpa, skirta administracinėms reikmėms, kurios adresas nesutampa su mokesčių mokėtojo buveinės adresu. Mokesčių mokėtojas nurodo tik vieną biurą (kontorą). Jei mokesčių mokėtojas FR0791 formoje nenurodė adreso korespondencijai gauti, tai biuro (kontoros) adresu jam bus siunčiama korespondencija iš VMI,

18 – muitinės sandėlis,

20 – kita nuolatinė buveinė užsienio valstybėje,

26 – platforma − programinė įranga, įskaitant interneto svetainę arba jos dalį, ir taikomosios programos, įskaitant mobiliąsias programėles, kuriomis gali naudotis platformų naudotojai ir kuriomis pardavėjai gali susisiekti su kitais platformų naudotojais, siekdami vykdyti atitinkamą su šiais naudotojais susijusią veiklą. Platforma taip pat apima bet kokią su atitinkama veikla susijusią atlygio rinkimo ir mokėjimo priemonę (užpildo platformos operatorius − subjektas, kuris su pardavėjais sudaro naudojimosi visa platforma arba jos dalimi sutartis),

27 – virtuali veiklos vykdymo vieta (pvz., elektroninė parduotuvė, paskyra socialiniuose tinkluose, platformos naudotojo paskyra, kurioje yra vykdoma elektroninė prekyba arba sudaromos sąlygos susitarti dėl paslaugų teikimo.

99 – kita veiklos vieta – kita pastovios veiklos (paslaugų teikimo) arba veikloje naudojamo tam tikros paskirties kilnojamojo ir / ar nekilnojamojo ilgalaikio turto buvimo vieta, nepriskirta prie anksčiau išvardytų struktūrinių padalinių tipų, pvz.: automobilių stovėjimo ir / ar saugojimo aikštelės, kuriose laikomi mokesčių mokėtojo veikloje naudojami automobiliai.

Jei tuo pačiu adresu yra, pavyzdžiui, ir biuras (kontora), ir sandėlis, ir prekybos vieta, tai FR0791A formoje kaip skirtingi struktūrinių padalinių tipai nurodomi ir biuro (kontoros), ir sandėlio, ir prekybos vietos (struktūrinių padalinių tipai 16, 15, 14) duomenys, neatsižvelgiant į tai, kad jie visi yra tuo pačiu adresu;

Papunkčio pakeitimai:

Nr. VA-98, 2022-12-27, paskelbta TAR 2022-12-28, i. k. 2022-27050

17.3. 5.5 laukelyje „Pavadinimas“ įrašomas struktūrinio padalinio Lietuvos Respublikoje arba užsienio valstybėje pavadinimas, pvz.: Parduotuvė „X“, Dirbtuvės, Lažybų punktas;

17.4. 5.6–5.15 ar 5.16–5.17 laukeliuose nurodomas struktūrinio padalinio adresas įrašomas pagal šių taisyklių 9 punkto nuostatas;

17.5. 5.18 laukelis „Struktūrinio padalinio identifikacinis numeris (kodas) užsienio valstybėje“ užpildomas, kai mokesčių mokėtojas nurodo, kad jis turi struktūrinį padalinį užsienio valstybėje, priskiriamą struktūrinio padalinio tipui „11“ arba „12“. Į laukelį įrašomas padalinio įregistravimo užsienio valstybės atitinkamame registre identifikacinis numeris (kodas);

17.6. 5.19 laukelis „Platformos / virtualios veiklos vykdymo vietos adresas“ užpildomas, kai padalinio tipas „26“ ir „27“. Šių padalinių tipų atveju užpildomi tik 5.1−5.5 ir 5.19 laukeliai.

Pavyzdys

Mokesčių mokėtojas (uždaroji akcinė bendrovė), pradėjęs platformos operatoriaus veiklą, norėdamas įregistruoti Registro duomenų papildymą, pateikia FR0791A formą ir joje užpildo: 1 laukelį „Mokesčių mokėtojo identifikacinis numeris (kodas)“, 2 laukelį „Mokesčių mokėtojo pavadinimas“, 3 laukelį „Užpildymo data“ ir 4 laukelyje „Registracijos Nr.“ įrašo registracijos numerį pagal mokesčių mokėtojo nustatytą dokumentų registravimo tvarką. FR0791A formos 5 dalies „Struktūrinio padalinio tipas, adresas“ 5.1 laukelyje „Įrašo tipas*“ mokesčių mokėtojas nurodo įrašo tipą „N“, o 5.2 laukelyje „Duomenų pakeitimo data“ – naujai registruojamo struktūrinio padalinio duomenų įsigaliojimo datą. 5.3 laukelyje „Padalinio numeris“ įrašo struktūrinio padalinio numerį, 5.4 laukelyje „Padalinio tipas**“ įrašo šio padalinio tipo kodą „26“ iš FR0791A formos apačioje pateikto struktūrinių padalinių tipų klasifikatoriaus, 5.5 laukelyje „Pavadinimas“ – pavadinimą, o 5.19 laukelyje „Platformos / virtualios veiklos vykdymo vietos adresas“ − platformos adresą.

Papildyta papunkčiu:

Nr. VA-98, 2022-12-27, paskelbta TAR 2022-12-28, i. k. 2022-27050

18. 6 dalies „Struktūrinio padalinio elektroninių ryšių rekvizitai“ 6.3 ir 6.6 laukeliuose „Telefonas“ įrašomi telefono numeriai (arba vienas numeris), o 6.9 laukelyje „Elektroninio pašto adresas“ – elektroninio pašto adresas pagal struktūrą, nurodytą taisyklių 13 punkte.

Telefono numeriai, elektroninio pašto adresas įrašomi tuo atveju, jei mokesčių mokėtojas juos turi nurodytame struktūriniame padalinyje.

Registre galiojančiais struktūrinio padalinio elektroninių ryšių rekvizitais nurodomi ne daugiau kaip du telefono numeriai ir vienas elektroninio pašto adresas.

Punkto pakeitimai:

Nr. VA-98, 2022-12-27, paskelbta TAR 2022-12-28, i. k. 2022-27050

19. 7 dalies „Struktūrinio padalinio vadovo duomenys“ 7.3 laukelyje „Identifikacinis numeris (kodas)“ įrašomas struktūrinio padalinio vadovo (jeigu toks yra paskirtas) identifikacinis numeris (kodas), o į 7.4 laukelį „Vardas, pavardė“ – to asmens vardas, pavardė.

Teikiant naujai į Registrą registruojamo užsienio asmens / struktūrinio padalinio vadovo duomenis, 7.5 laukelis „Asmens kodas užsienio valstybėje“, 7.6 laukelis „Užsienio valstybės kodas“ ir / ar 7.7 laukelis „Gimimo data“ užpildomi pagal šių taisyklių 10 punkto nuostatas.

20. 8 dalies „Struktūrinio padalinio patalpos nuosavybės teisės tipas, savininko arba nuomotojo duomenys“ užpildymo tvarka:

20.1. 8.3 laukelyje „Nuosavybės teisės tipas***“ įrašomas struktūrinio padalinio patalpos nuosavybės teisės tipo kodas iš FR0791A formos apačioje pateikto struktūrinių padalinių patalpų nuosavybės teisės tipų klasifikatoriaus:

1 – nuosava,

2 – nuomojama,

3 – panauda,

4 – priklauso ūkinės bendrijos nariams, individualios įmonės savininkui ir / ar jų šeimų nariams,

5 – subnuomojama,

6 – išperkamoji nuoma,

7 – patikėjimo teise valdoma;

20.2. 8.4 laukelyje „Identifikacinis numeris (kodas)“ ir 8.5 laukelyje „Vardas, pavardė arba pavadinimas“ įrašomas struktūrinio padalinio patalpų savininko arba nuomotojo identifikacinis numeris (kodas) ir vardas, pavardė arba juridinio asmens pavadinimas;

20.3. teikiant naujai į Registrą registruojamo užsienio asmens / struktūrinio padalinio patalpų savininko arba nuomotojo duomenis, 8.6 laukelis „Asmens kodas užsienio valstybėje“, 8.7 laukelis „Užsienio valstybės kodas“ ir / ar 8.8 laukelis „Gimimo data“ užpildomi pagal šių taisyklių 10 punkto nuostatas;

20.4. 8.4–8.5 arba 8.6–8.8 laukeliai užpildomi, jeigu struktūrinio padalinio patalpos nuosavybės teise priklauso kitam asmeniui – mokesčių mokėtojui (arba keliems asmenims – mokesčių mokėtojams). Jeigu struktūrinio padalinio patalpos nuosavybės teise priklauso pačiam mokesčių mokėtojui, šių laukelių užpildyti nereikia.

Pavyzdys

Mokesčių mokėtojas (individuali įmonė) Lietuvos Respublikoje įsteigė antrą struktūrinį padalinį – gamybinę patalpą, vadinamą „Stalių dirbtuvės“. Šiam struktūriniam padaliniui vadovauja vienas iš mokesčių mokėtojo samdomų darbuotojų – Lietuvos gyventojas. Patalpos nuomojamos iš fizinio asmens – Lietuvos gyventojo. Norėdamas įregistruoti Registro duomenų papildymą, mokesčių mokėtojas pateikia FR0791A formą ir joje užpildo: 1 laukelį „Mokesčių mokėtojo identifikacinis numeris (kodas)“, 2 laukelį „Mokesčių mokėtojo pavadinimas“, 3 laukelį „Užpildymo data“ ir 4 laukelyje „Registracijos Nr.“ įrašo registracijos numerį pagal mokesčių mokėtojo nustatytą dokumentų registravimo tvarką. FR0791A formos 5 dalies „Struktūrinio padalinio tipas, adresas“ 5.1 laukelyje „Įrašo tipas*“ mokesčių mokėtojas nurodo įrašo tipą „N“, o 5.2 laukelyje „Duomenų pakeitimo data“ – naujai registruojamo struktūrinio padalinio duomenų įsigaliojimo datą. 5.3 laukelyje „Padalinio numeris“ įrašo struktūrinio padalinio numerį „2“, 5.4 laukelyje „Padalinio tipas**“ įrašo šio padalinio tipo kodą „13“ iš FR0791A formos apačioje pateikto struktūrinių padalinių tipų klasifikatoriaus, o 5.5 laukelyje „Pavadinimas“ – pavadinimą „Stalių dirbtuvės“. Į 5.6–5.15 laukelius mokesčių mokėtojas įrašo gamybinės patalpos adresą. Į FR0791A formos 6 dalies „Struktūrinio padalinio elektroninių ryšių rekvizitai“ 6.3 (ir 6.6), 6.9 laukelius mokesčių mokėtojas įrašo šio struktūrinio padalinio telefoną (telefonus), elektroninio pašto adresą, jei juos turi nurodytame struktūriniame padalinyje. Dėl įrašomų elektroninių ryšių rekvizitų atitinkamai užpildo 6.1 (ir 6.4) ir / ar 6.7 laukelius „Įrašo tipas*“, juose nurodydamas įrašo tipą „N“, bei 6.2 (ir 6.5) ir / ar 6.8 laukelius „Duomenų pakeitimo data“, juose nurodydamas naujai registruojamų duomenų įsigaliojimo datą. FR0791A formos 7 dalies „Struktūrinio padalinio vadovo duomenys“ 7.1 laukelyje „Įrašo tipas*“ mokesčių mokėtojas nurodo įrašo tipą „N“, o 7.2 laukelyje „Duomenų pakeitimo data“ – naujai registruojamo struktūrinio padalinio vadovo duomenų įsigaliojimo datą. 7.3 laukelyje „Identifikacinis numeris (kodas)“ mokesčių mokėtojas įrašo padalinio vadovo identifikacinį numerį (kodą) bei 7.4 laukelyje „Vardas, pavardė“ – to fizinio asmens vardą, pavardę. FR0791A formos 8 dalies „Struktūrinio padalinio patalpos nuosavybės teisės tipas, savininko arba nuomotojo duomenys“ 8.1 laukelyje „Įrašo tipas*“ mokesčių mokėtojas nurodo įrašo tipą „N“, 8.2 laukelyje „Duomenų pakeitimo data“ – naujai registruojamo struktūrinio padalinio patalpų nuosavybės teisės tipo ir patalpų savininko duomenų įsigaliojimo datą. 8.3 laukelyje „Nuosavybės teisės tipas***“ mokesčių mokėtojas įrašo struktūrinio padalinio patalpos nuosavybės teisės tipo kodą „2“, o 8.4 laukelyje „Identifikacinis numeris (kodas)“ ir 8.5 laukelyje „Vardas, pavardė arba pavadinimas“ įrašo struktūrinio padalinio patalpos savininko identifikacinį numerį (kodą) ir vardą, pavardę.

Papunkčio pakeitimai:

Nr. VA-98, 2022-12-27, paskelbta TAR 2022-12-28, i. k. 2022-27050

V SKYRIUS

FR0791B FORMOS UŽPILDYMAS

21. FR0791B forma užpildoma, kai biudžetinių įstaigų buhalterinė apskaita tvarkoma centralizuotai, t. y. tam tikslui yra įsteigta biudžetinė įstaiga arba įgaliotas valstybės biudžetinės įstaigos arba savivaldybės administracijos struktūrinis padalinys (toliau – centralizuota buhalterija).

22. FR0791B formos 5 dalį „Centralizuotos buhalterijos duomenys“ užpildo biudžetinė įstaiga, kurios buhalterinę apskaitą tvarko centralizuota buhalterija. Tokiu atveju 5.3 laukelyje „Centralizuotos buhalterijos identifikacinis numeris (kodas)“ įrašomas centralizuotos buhalterijos identifikacinis numeris (kodas) ir 5.4 laukelyje „Centralizuotos buhalterijos pavadinimas“ – tos centralizuotos buhalterijos pavadinimas.

23. FR0791B formos 6 dalį „Biudžetinių įstaigų sąrašas“ užpildo centralizuota buhalterija, kuri tvarko biudžetinių įstaigų buhalterinę apskaitą. Tokiu atveju 6.3 laukelyje „Biudžetinės įstaigos identifikacinis numeris (kodas)“ įrašomas biudžetinės įstaigos, kurios buhalterinę apskaitą tvarko centralizuota buhalterija, identifikacinis numeris (kodas) ir 6.4 laukelyje „Biudžetinės įstaigos pavadinimas“ – tos biudžetinės įstaigos pavadinimas.

VI SKYRIUS

REGISTRO DUOMENŲ PAKEITIMAS VMI INICIATYVA

24. VMI, vadovaudamasi MAĮ 45 straipsnio 4 dalimi ir remdamasi disponuojama informacija, gali savo iniciatyva Registre pakeisti šių taisyklių 5.1–5.6 papunkčiuose nurodytus mokesčių mokėtojo Registro duomenis.

25. VMI iniciatyva gali būti pakeičiami šių taisyklių 5.1–5.6 papunkčiuose nurodyti Registro duomenys pagal tokius šaltinius:

25.1. pagal mokestinio tyrimo, mokestinio patikrinimo ar operatyvaus patikrinimo metu nustatytus duomenis;

25.2. pagal iš kitų valstybinių institucijų gautą informaciją;

25.3. pagal VMI turimą ir / ar iš trečiųjų asmenų, išskyrus nurodytus 25.2 papunktyje, gautą informaciją.

26. Atsiradus šių taisyklių 25.1 ir / ar 25.2 papunktyje nurodytam šaltiniui, VMI savo iniciatyva Registro duomenų pakeitimus įrašo per 3 darbo dienas nuo šių taisyklių 25.1 ir / ar 25.2 papunktyje nurodyto šaltinio atsiradimo.

27. Jei pagal šių taisyklių 25.3 papunktyje nurodytą šaltinį nustatomi pasikeitę mokesčių mokėtojo ir / ar jo struktūrinio padalinio elektroninių ryšių rekvizitai, tai VMI savo iniciatyva Registro duomenų pakeitimus įrašo per 3 darbo dienas nuo duomenų šaltinio atsiradimo.

28. Pagal šių taisyklių 25.3 papunktyje nurodytą šaltinį Registro duomenų pakeitimo, išskyrus nurodytą šių taisyklių 27 punkte, tvarka:

28.1. VMI, iš šių taisyklių 25.3 papunktyje nurodyto šaltinio gavusi informaciją apie pasikeitusius Registro duomenis, mokesčių mokėtojui per 3 darbo dienas nuo informacijos gavimo dienos per Mano VMI išsiunčia Pranešimo apie nustatytus pasikeitusius mokesčių mokėtojo registravimo Mokesčių mokėtojų registre duomenis REG804 formą (toliau – REG804 forma);

28.2. jei mokesčių mokėtojas nesutinka su VMI turima informacija apie pasikeitusius Registro duomenis, tai jis per 5 darbo dienas nuo šių taisyklių 28.1 papunktyje nurodytos REG804 formos pateikimo dienos taisyklių 7 punkte nurodytu būdu VMI turi pateikti Atsakymo į pranešimą REG805 formą (toliau – REG805 forma). Remiantis REG805 forma, VMI nustatyti pasikeitę Registro duomenys į Registrą neįrašomi;

28.3. jei mokesčių mokėtojas, kuriam buvo išsiųsta REG804 forma, per nustatytą terminą nepateikia VMI užpildytos FR0791 ir / ar FR0791A, ir / ar FR0791B formos apie savo Registro duomenų pakeitimą arba nepraneša apie VMI nustatytų Registro duomenų neįrašymą į Registrą, užpildydamas 28.2 papunktyje nurodytą REG805 formą, tai VMI turimos informacijos teisingumui nustatyti VMI gali atliki mokesčių mokėtojo operatyvų patikrinimą. Po operatyvaus patikrinimo rezultatų įforminimo VMI priima sprendimą dėl Registro duomenų įrašymo į Registrą. VMI sprendimas dėl Registro duomenų įrašymo į Registrą priimamas ir tuo atveju, jei operatyvus patikrinimas nebus atliekamas;

28.4. VMI, atlikusi šių taisyklių 28.3 papunktyje numatytus veiksmus, pasikeitusius Registro duomenis savo iniciatyva į Registrą įrašo per 3 darbo dienas nuo šių taisyklių 28.3 papunktyje numatytų veiksmų atlikimo dienos.

29. VMI iniciatyva pakeisti Registro duomenys skelbiami Mano VMI kartu su kitais Registro duomenimis.

VII SKYRIUS

BAIGIAMOSIOS NUOSTATOS

30. Mokesčių mokėtojas, kurio netikslūs Registro duomenys įrašyti Registre, turi pateikti FR0791 ir / ar FR0791A, ir / ar FR0791B formas taisyklių 7 punkte nurodytu būdu, kad būtų pakeisti netikslūs Registro duomenys.

31. Registre esantys Registro duomenys laikomi teisingais, kol jų nepakeičia pats mokesčių mokėtojas arba VMI šių taisyklių VI skyriuje nustatyta tvarka. Netikslūs ir neteisingi Registro duomenys turi būti pakeisti šiose taisyklėse nustatyta tvarka.

___________________

Priedo pakeitimai:

Nr. VA-96, 2017-11-14, paskelbta TAR 2017-11-15, i. k. 2017-18057

Priedų pakeitimai:

Juridinio asmens pranešimo apie jo duomenų pakeitimą Mokesčių mokėtojų registre FR0791 forma pagal pakeitimą Nr. VA-98

Papildyta priedu:

Nr. VA-96, 2017-11-14, paskelbta TAR 2017-11-15, i. k. 2017-18057

Priedo pakeitimai:

Nr. VA-77, 2019-10-28, paskelbta TAR 2019-10-28, i. k. 2019-17044

Nr. VA-98, 2022-12-27, paskelbta TAR 2022-12-28, i. k. 2022-27050

Juridinio asmens struktūrinio padalinio duomenų pakeitimo FR0791A forma pagal pakeitimą Nr. VA-98

Papildyta priedu:

Nr. VA-96, 2017-11-14, paskelbta TAR 2017-11-15, i. k. 2017-18057

Priedo pakeitimai:

Nr. VA-98, 2022-12-27, paskelbta TAR 2022-12-28, i. k. 2022-27050

Biudžetinių įstaigų, kurių buhalterinė apskaita tvarkoma centralizuotai, duomenų pakeitimo FR0791B forma pagal pakeitimą Nr. VA-96

Papildyta priedu:

Nr. VA-96, 2017-11-14, paskelbta TAR 2017-11-15, i. k. 2017-18057

Pranešimo apie nustatytus pasikeitusius mokesčių mokėtojo registravimo Mokesčių mokėtojų registre duomenis REG804 forma pagal pakeitimą Nr. VA-96

Papildyta priedu:

Nr. VA-96, 2017-11-14, paskelbta TAR 2017-11-15, i. k. 2017-18057

Atsakymo į pranešimą REG805 forma pagal pakeitimą Nr. VA-96

Papildyta priedu:

Nr. VA-96, 2017-11-14, paskelbta TAR 2017-11-15, i. k. 2017-18057

Pakeitimai:

1.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-21, 2006-02-28, Žin., 2006, Nr. 28-974 (2006-03-09), i. k. 1062055ISAK000VA-21

Dėl Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 15 d. įsakymo Nr. VA-189 "Dėl Juridinio asmens pranešimo apie jo duomenų Mokesčių mokėtojų registre papildymą (pakeitimą)" pakeitimo

2.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-2, 2008-01-25, Žin., 2008, Nr. 13-461 (2008-01-31), i. k. 1082055ISAK0000VA-2

Dėl Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 15 d. įsakymo Nr. VA-189 "Dėl Juridinio asmens pranešimo apie jo duomenų Mokesčių mokėtojų registre papildymą (pakeitimą)" pakeitimo

3.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-25, 2008-04-24, Žin., 2008, Nr. 52-1946 (2008-05-08), i. k. 1082055ISAK000VA-25

Dėl Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 15 d. įsakymo Nr. VA-189 "Dėl Juridinio asmens pranešimo apie jo duomenų Mokesčių mokėtojų registre papildymą (pakeitimą)" pakeitimo

4.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-47, 2009-06-26, Žin., 2009, Nr. 79-3328 (2009-07-02), i. k. 1092055ISAK000VA-47

Dėl Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 15 d. įsakymo Nr. VA-189 "Dėl Juridinio asmens pranešimo apie jo duomenų Mokesčių mokėtojų registre papildymą (pakeitimą)" pakeitimo

5.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-100, 2009-12-17, Žin., 2009, Nr. 152-6867 (2009-12-24), i. k. 1092055ISAK00VA-100

Dėl Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 15 d. įsakymo Nr. VA-189 "Dėl Juridinio asmens pranešimo apie jo duomenų Mokesčių mokėtojų registre papildymą (pakeitimą)" pakeitimo

6.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-75, 2010-06-17, Žin., 2010, Nr. 72-3695 (2010-06-22), i. k. 1102055ISAK000VA-75

Dėl Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 15 d. įsakymo Nr. VA-189 "Dėl Juridinio asmens pranešimo apie jo duomenų Mokesčių mokėtojų registre papildymą (pakeitimą)" pakeitimo

7.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-47, 2011-04-22, Žin., 2011, Nr. 49-2415 (2011-04-28), i. k. 1112055ISAK000VA-47

Dėl Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 15 d. įsakymo Nr. VA-189 "Dėl Juridinio asmens pranešimo apie jo duomenų Mokesčių mokėtojų registre papildymą (pakeitimą)" pakeitimo

8.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-115, 2012-12-18, Žin., 2012, Nr. 151-7730 (2012-12-21), i. k. 1122055ISAK00VA-115

Dėl Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 15 d. įsakymo Nr. VA-189 "Dėl Juridinio asmens registravimo Mokesčių mokėtojų registre duomenų papildymo/pakeitimo taisyklių patvirtinimo" pakeitimo

9.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-154, 2016-12-07, paskelbta TAR 2016-12-08, i. k. 2016-28398

Dėl Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 15 d. įsakymo Nr. VA-189 „Dėl Juridinio asmens registravimo Mokesčių mokėtojų registre duomenų pakeitimo taisyklių patvirtinimo“ pakeitimo

10.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-96, 2017-11-14, paskelbta TAR 2017-11-15, i. k. 2017-18057

Dėl Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 15 d. įsakymo Nr. VA-189 „Dėl Juridinio asmens registravimo Mokesčių mokėtojų registre duomenų pakeitimo taisyklių patvirtinimo“ pakeitimo

11.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-77, 2019-10-28, paskelbta TAR 2019-10-28, i. k. 2019-17044

Dėl Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 15 d. įsakymo Nr. VA-189 „Dėl Juridinio asmens registravimo Mokesčių mokėtojų registre duomenų pakeitimo taisyklių patvirtinimo“ pakeitimo

12.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-98, 2022-12-27, paskelbta TAR 2022-12-28, i. k. 2022-27050

Dėl Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 15 d. Nr. VA-189 „Dėl Juridinio asmens registravimo Mokesčių mokėtojų registre duomenų pakeitimo taisyklių patvirtinimo“ pakeitimo